b"\n_START_ARTICLE_\nJudici de valor\n_START_PARAGRAPH_\nUn judici de valor \xc3\xa9s una valoraci\xc3\xb3 subjectiva, personal o imposada per un grup, que expressa la prefer\xc3\xa8ncia o import\xc3\xa0ncia segons un punt de vista donat i que est\xc3\xa0 realitzada a partir de creences i valors propis influenciats per l'experi\xc3\xa8ncia personal i l'entorn sociocultural. Prov\xc3\xa9 d'una an\xc3\xa0lisi m\xc3\xa9s o menys conscient, i pot ser m\xc3\xa9s o menys cr\xc3\xadtic, independent o sum\xc3\xads. El judici de valor no descriu fets, sin\xc3\xb3 actituds d'un subjecte davant persones, coses o situacions._NEWLINE_A la cultura occidental, fins al segle XIX, els judicis de valor sovint han qualificat o classificat objectes, idees, accions, persones i altres elements en un sistema dual, com t\xc3\xadpicament veritable/fals, correcte/incorrecte, bo/dolent, bonic/lleig, \xc3\xbatil/in\xc3\xbatil, virtu\xc3\xb3s/vici\xc3\xb3s, sagrat/prof\xc3\xa0 o desitjable/indesitjable. Max Weber va diferenciar els fets dels valors, remarcant que la ra\xc3\xb3 no pot verificar la veritat del judici de valor. Una caracter\xc3\xadstica de l'\xc3\xa8poca actual sembla que l'\xc3\xbanic judici de valor plenament acceptat \xc3\xa9s precisament aquell que afirma que tots s\xc3\xb3n erronis._NEWLINE_Aix\xc3\xb2 no vol dir que no hi hagi lloc per als judicis de valor en l'actualitat, fins i tot a les humanitats i ci\xc3\xa8ncies socials. En aquestes ci\xc3\xa8ncies s'admeten en moments molt delimitats i excepcionals, com en l'elecci\xc3\xb3 de l'objecte d'estudi i en la decisi\xc3\xb3 personal d'\xc3\xbas dels coneixements adquirits. Per exemple, els politic\xc3\xb2legs actuals estudien m\xc3\xa9s la democr\xc3\xa0cia que altres sistemes de govern pol\xc3\xadtics a causa d'un judici de valor que la considera millor. Un exemple del segon cas podria ser un polit\xc3\xb2leg que fa un descobriment innovador que afecta les campanyes electorals i escull si el vol donar a con\xc3\xa8ixer a algun partit pol\xc3\xadtic i a quin."